**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**Καταβολή Συντάξεων και Επιδομάτων ενόψει της Πασχαλινής Περιόδου**

Το Υπουργείο Εργασίας, Πρόνοιας και Κοινωνικών Ασφαλίσεων ανακοινώνει ότι έχει ολοκληρωθεί η καταβολή των συντάξεων και επιδομάτων στους δικαιούχους ενόψει των εορτών του Πάσχα. Συγκεκριμένα, έχει ολοκληρωθεί η διαδικασία κατάθεσης των εμβασμάτων στους λογαριασμούς των δικαιούχων για τα ακόλουθα:

* Οι συντάξεις του Ταμείου Κοινωνικών Ασφαλίσεων και η Κοινωνική Σύνταξη για τον μήνα Απρίλιο 2019,
* Το Επίδομα Τέκνου και το Επίδομα Μονογονεϊκής Οικογένειας για τον μήνα Απρίλιο 2019,
* Οι μηνιαίες ειδικές συντάξεις και παροχές στους επωφελούμενους από το Ταμείο Ανακουφίσεως Παθόντων για τον μήνα Απρίλιο 2019 και το έκτακτο επίδομα που παραχωρείται με την ευκαιρία των εορτών του Πάσχα,
* Η Χορηγία σε Βετεράνους και Χήρες Βετεράνων Β’ Παγκοσμίου Πολέμου για τον μήνα Απρίλιο 2019,
* Το επίδομα Συνταξιούχων με Χαμηλά Εισοδήματα («μικρή επιταγή χαμηλοσυνταξιούχων») για τον μήνα Απρίλιο 2019,
* Το Πασχαλινό Δώρο για δικαιούχους του Σχεδίου Ενίσχυσης Συνταξιούχων με Χαμηλά Εισοδήματα (Χαμηλοσυνταξιούχων),
* Το Ελάχιστο Εγγυημένο Εισόδημα για τον μήνα Απρίλιο 2019,
* Τα μηνιαία επιδόματα που παρέχονται από το Τμήμα Κοινωνικής Ενσωμάτωσης Ατόμων με Αναπηρίες σε άτομα με αναπηρίες,
* Το Τιμητικό Επίδομα Πολύτεκνης Μάνας για όσες περιπτώσεις δεν είχε καταβληθεί το επίδομα των προηγούμενων ετών.

Σημειώνεται ότι αναφορικά με το Τιμητικό Επίδομα Πολύτεκνης Μάνας, το επίδομα που παρέχεται σε ετήσια βάση για το 2019 θα καταβληθεί σε μία δόση σε όλες τις δικαιούχους τέλος Μαΐου του 2019, όπως ακριβώς έγινε και το 2018.

Περαιτέρω, αναφορικά με κοινωνικές παροχές για τις οποίες εκδίδονται επιταγές, δηλαδή το Δημόσιο Βοήθημα και τα επιδόματα σε εγκλωβισμένους, έχουν αποσταλεί ή και παραδοθεί στους δικαιούχους όλες οι επιταγές με ημερομηνία εξαργύρωσης 18.4.2019.

**18 Απριλίου 2019**